<classify> MWANAFUNZI wa Shule ya Msingi Rukwa wilayani Sumbawanga, Meshack Changala amekufa baada ya kupigwa na radi huku wenzake wanne wakiwa wamepoteza fahamu baada ya kupata mshtuko mkubwa.Kamanda wa Polisi wa Mkoa wa Rukwa, George Kyando amesema ajali hiyo imetokea jana asubuhi ambako radi ilipiga Shule ya Msingi Rukwa iliyopo Kijiji cha Kalakala, Kata ya Muze katika Bonde la Ziwa Rukwa wilayani humo.Amewataja majeruhi wanne kuwa ni Asuna Leguna, Edwin Sokoni, Isaya Kalonga na Grey Maji ambao wamelazwa katika zahanati ya Muze kwa matibabu.Aliyekufa na majeruhi hao, ni wanafunzi wa darasa la nne.Alisema radi hiyo ilipiga shuleni hapo muda mfupi baada ya wanafunzi kuripoti kwa masomo. Radi ilipiga shuleni hapo na kumuua mwanafunzi Meshack na kuwajeruhi wenzake wanne baada ya kuwasili shuleni hapo kwa masomo.Majeruhi wote wanne wamelazwa katika Zahanati ya Muze kwa matibabu baada ya kupoteza fahamu kutokana na mshtuko mkubwa walioupata. Tunamshukuru Mungu wanaendelea vizuri, alisema Kamanda Kyando.Katika tukio jingine, mkulima wa Kijiji cha Kazombwe wilayani Kalambo, Isack Kalukana 28, amepoteza maisha baada ya kugongwa na gari aina ya Canter lenye namba za usajili T744 DKQ ambayo ni mali ya Gerald Simyemba, wakati akitembea kwa miguu.Akizungumzia ajali hiyo ya barabarani, Kamanda Kyando alisema ilitokea juzi saa 10 jioni katika Kijiji cha Kazombwe katika barabara ya Matai Kasesya wilayani Kalambo, ambako dereva wa gari hilo ambaye jina lake halijafahamika alitoroka katika eneo la tukio muda mfupi baadaye.Chanzo cha ajali hiyo ya barabarani ni uzembe wa dereva kushindwa kuchukua tahadhari kwa watumiaji wengine wa barabara, alisema.Aliongeza kuwa mwili wa marehemu umehifadhiwa katika chumba cha maiti katika Kituo cha Afya Matai kwa uchunguzi zaidi ambako utakabidhiwa kwa ndugu zake kwa ajili ya maandalizi ya maziko.Amewaonya watumiaji wote wa barabara hususani wa vyombo vya moto kuwa makini wanapokuwa barabarani kwa kuziheshimu na kuzijali sheria na alama za barabarani ili kuzuia ajali na vifo vinavyoweza kuepukika.  <topic>: KITAIFA 